**Veşnicia**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Bate-o limbă de ceasornic.

O secundă a murit.

A furat din poala vremii

Un crâmpei de infinit.

- Se preumblă minutarul

În ceasornic înc-un pas.

Un minut a spus adio

Infinitului rămas.

- Se învârte înc-o oră

Dinspre azi înspre trecut.

Infinitul e mai singur,

Înc-o oră a pierdut.

Aşa crede muritorul,

Bietul om ce poartă ceas,

Că împarte el cu vremea

Vraful timpului rămas.

Ceasul ia din veşnicie

Zile, luni şi ani la rând?

Veşniciei nu îi pasă,

Ceasuri a văzut tăcând.

Şi-o să vadă încă multe

Cum se macină încet,

Din cădelniţa ruginii

Iau pieirea şi se trec.

Noi, veniţi pe lume-n plânset

Şi plecând din dânsa plânşi,

Măcinaţi de moara vremii,

Pe făraş, ca praful strânşi.

Noi, făuritori de ceasuri

Să măsoare infinit

Numărăm cu ele timpul

Cum ne-alergă spre sfârşit.

Veşnicia n-are ceasuri

Ei nu-i pasă cum ne bat

Nouă ceasurile toate...

Ceasul ei stă nemişcat.